Navorsing het glo antwoord op Bybelverwysing van son wat ‘stilstaan’Die son (Foto: Pixabay) Wetenskaplikes meen hulle verstaan nou die Bybelse verwysing in Josua 10: 12 wat onder meer verwys na die son en die maan wat “stilstaan”. Dié vers in die Bybel lui: “Dié dag toe die Here die Amoriete in die mag van die Israeliete gegee het, het Josua die Here om hulp gevra. Ten aanhore van Israel het hy gesê: “Son, staan stil in Gibeon, en maan, staan stil in Ajalonlaagte! “Die son het stilgestaan, die maan het nie geroer nie totdat Israel sy vyande verslaan het. Dit staan so geskrywe in die Boek van die Opregte. Die son het halfpad in die hemel bly staan. Byna ‘n volle dag was hy nie haastig om onder te gaan nie.” Wetenskaplikes het nou tot die gevolgtrekking gekom dat die oorspronklike Hebreeus kan beteken dat die son en maan opgehou het om te doen wat hulle gewoonlik doen – naamlik skyn. Volgens dié navorsing beteken dit dat die Bybel die oudste behoorlike opgetekende rekord van ’n sonsverduistering verskaf. Tydens die navorsing het wetenskaplikes van die Universiteit van Cambridge ’n model ontwerp om afwykings in die aarde se baanvlak oor ’n lang tyd te verreken, en tot die gevolgtrekking gekom dat die gebeurtenis op 30 Oktober 1207 voor Christus moes plaasgevind het. Dié datum klop weer met ’n inskrywing op die Merneptah-stela. Merneptah was ’n Egiptiese farao wat van 1213 tot 1203 voor Christus regeer het. Op die Merneptah-stela is ’n verwysing wat baie glo verwys na toe Israel in Kanaän was, wat toe deel van die Egiptiese ryk was. Deur die sonsverduistering akkuraat te bepaal, en ander verwysings daarna te vergelyk, kan die regeertye van verskeie Egiptiese heersers veel meer akkuraat bepaal word.